## La Generalitat reforça la col·laboració institucional amb el Gremi Artesà d’Artistes Fallers

*** La directora general de Comerç, Artesania i Consum i la de Mamprenedoria i Internacionalització es reunixen amb la nova junta directiva del gremi faller**

**València.**

La directora general de Comerç, Artesania i Consum, Maribel Sáez, i la directora general de Mamprenedoria i Internacionalització, Ester Olivas, s’han reunit amb la nova junta directiva del Gremi Artesà d’Artistes Fallers de València, encapçalada pel recentment triat mestre major, Vicente Julián García, amb l’objectiu d’establir línies de col·laboració que reforcen la visibilització, el reconeixement i el futur d’este ofici tradicional valencià.

Durant la trobada, celebrada en la Conselleria d’Innovació, Indústria, Comerç i Turisme, que dirigix Marián Cano, les directores generals han traslladat el seu ferm compromís amb el col·lectiu faller, al qual han detallat els diferents tipus d’ajudes públiques disponibles en matèria d’equipament de tallers, formació, promoció i internacionalització.

La reunió també ha servit per a abordar la necessitat de reforçar la formació específica i el reconeixement social de l’ofici d’artista faller, clau per a garantir la seua continuïtat i el relleu generacional.

En este sentit, s’ha oferit la col·laboració del Centre d’Artesania de la Comunitat Valenciana per a l’organització d’exposicions específiques sobre els artistes fallers, amb la possibilitat de fer-les itinerants tant dins com fora del territori valencià.

**Fires, decorats i acreditacions**

Durant la trobada, s’ha destacat la conveniència d’impulsar la projecció internacional dels artistes fallers mitjançant la seua participació en fires i esdeveniments d’àmbit internacional.

A més, han ressaltat el potencial dels artistes fallers en la construcció d’escenografies i decorats per a produccions audiovisuals, i s’ha acordat impulsar la seua visibilitat perquè esta faceta també siga tinguda en compte en instal·lacions com les de la Ciutat de la Llum.

Per la seua part, el mestre major, Vicente Julián, ha incidit en la necessitat de reivindicar el treball dels artistes fallers acreditats per la Generalitat a través del document de qualificació artesana, així com la importància de combatre l’intrusisme professional, que tant perjudica el sector.

Finalment, s’ha abordat el nou Reglament europeu d’indicacions geogràfiques protegides per a productes industrials i artesanals, i sobre la possibilitat d’acollir-se a esta figura per a protegir les creacions dels artistes fallers davant de possibles imitacions procedents d’altres territoris.

Esta reunió marca un punt de partida per a una col·laboració més estreta entre la Generalitat i el sector faller, amb l’objectiu de garantir la protecció, promoció i evolució d’un dels oficis artesans emblemàtics i singulars de la Comunitat Valenciana.

Fecha: 18/04/2025